राजीनामे के बाद तीसरे दिन महिला के शव का पोस्टमार्टम
कुशलगढ़. थानाक्षेत्र की पंचायत बड़वास बड़ी के भीमगढ़ में गुरुवार रात को संदिग्ध हालत में मिले अधेड़ महिला के शव के मामले में शनिवार को तीसरे दिन दोनों पक्षों के बीच राजीनामा हो पाया। इसके बाद पुलिस ने महिला का पोस्टमार्टम करवाकर शव परिजनों को सौंप दिया। महिला की मौत के मामले में उसके पीहर पक्ष ने हत्या की आशंका जताई थी।
पुलिस के अनुसार भीमगढ़ निवासी काली प|ी बसु गुरुवार को खेतों में काम से गई थी, जहां रात को उसका शव मिला था। इस पर मौके पर पहुंची पुलिस ने शव रात को अस्पताल की मोर्चरी में रखवाया था। शुक्रवार को मृतका के पीहर पक्ष बाकानेर के लोग अस्पताल पहुंचे तथा काली के ससुराल पक्ष पर उसकी हत्या करके शव फेंकने की आशंका जताई। साथ ही इसको लेकर मौताणे की मांग करने लगे, जिस पर पुलिस की मौजूदगी में शुक्रवार को पूरे दिन दोनों पक्षों के बीच समझाैता वार्ता चलती रही, लेकिन शाम तक भी बात नतीजे तक नहीं पहुंच पाई।
इस पर शनिवार को फिर से दोनों पक्ष आपस में बैठे और आपसी लेनदेन की बात पर सहमति बन गई। इसके बाद कुशलगढ़ थाने के एएसआई कल्याणसिंह ने मर्ग दर्ज कर पोस्टमार्टम करवाया और शव परिजनों को सौंप दिया।
hin_Deva hin_Deva hin_Deva hin_Deva